《寄张汝钦侍御》
明代·樊莹

夙昔寡所予，惟子独吾契。闻过辄相规，见善复相示。

迩来作离群，延颈日翘企。湘水只尺间，渺渺隔天际。

念子富英迈，持法忘顾忌。抗节激流俗，高名惬时议。

顾予驽钝姿，列官屡年岁。俛默守庸庸，兴言良独愧。

古人重交游，匪从在忘势。

作者简介：（1434—1508）明浙江常山人，字廷璧。天顺八年进士。授行人，擢御史，出知松江府。改革粮运、赋役等法，以苏民困。弘治初，升河南按察使，清田赋积弊。迁应天府尹。守备中官蒋琮与言官攻讦，莹发其伤孝陵山脉事，琮乃下狱、充净军。官至南京刑部尚书。武宗初致仕。旋为刘瑾陷害，削籍罚米，贫困而卒。瑾败，追复官职。